Regionen Frankreichs

D **Regione** (frz. *Régions,* Sg. *Région*) si die obersti Ebeni vo de *Collectivités territoriales* (Gebietskörperschafte) z Frankriich.

Frankriich isch bis Änd 2015 in 27 Regione iideilt gsi. Sid 2016, wo dur ä Reform mehrere Regione mitnander fusioniert hai, gitt's numme noch 18 Regione. 13 von ene befinde sich in Europa. D Regione in Europa bestöön us Départements, usser dr Region Korsika, wo ä *Collectivité territoriale* mit Sonderstatus isch. Die fünf Regione z Übersee (*Régions d'Outre-Mer:* Martinique, Guadeloupe, Réunion, Französisch-Guayana und Mayotte) entspräche de fünf französische Überseedépartements *(Départements d'Outre-Mer = DOM)*.

D Regione cha mä dr Grössi noh mit de dütsche Bundesländer vergliiche, si si aber keini Gliidstaate, wo ä eigeni Verfassig, ä eigeni Regierig, ä eige Parlamänt un eigeni Gricht hai.

## Institutione
Jedi Region het ä *Regionalroot* *(Conseil Régional),* wo alli sächs Johr diräkt gwehlt wird.

Währed bi de Wahle vo de Regionalrööt 1986, 1992 und 1998 ä reins Verhältniswahlrächt gulte het, isch bi de Wahle vom März 2004 ä neus Wahlverfahre iigfüehrt worde. Noch däm git s immer no ä Verhältniswahlrächt noch Liste, aber mit zwei Wahlgäng und erä *Mehrheitsprämie*. Wenn im erste Wahlgang kei Liste die absoluti Mehrheit vo de Stimme gwunne het, findet ä zweite Wahlgang statt. An däm chönne nume Liste deilnäh, wo im erste Wahlgang meh as 10 % vo de Stimme übercho hai. Gliichzitig bechömme alli Liste, wo im erste Wahlgang meh as 5 % vo de Stimme übercho hai, d Möglikeit, mit erä andere Liste z fusioniere. Drei Viertel vo de Sitz vom Regionalroot wärde proportional unter alli Liste verdeilt, wo im letzte Wahlgang meh as 5 % vo de Stimme übercho hai. D Liste, wo gwunne het (mit meh as 50 % im erste Wahlgang bzw. mit der grösste Stimmezahl im zweite Wahlgang) überchunnt zuesätzlig s letzte Viertel vo de Sitz vom Regionalroot.

Der Regionalroot wehlt ä *Präsident* *(Président)* und ä baar *Vizepräsidente* *(Vice-Présidents)* für verschiidnigi Zueständigkeitsberiich, wo d Sälbstverwaltig vo der Region leite.

Der *Regionalpräfekt* *(Préfet de Région)* wird vo der Zentralregierig ernennt und koordiniert d Tätigkeit vo der Zentralregierig in der Region. D Funktion vom *Regionalpräfekt* wird in Personalunion vom Präfekt vom Département usgüebt, wo sich der Hauptort vo der Region befindet.

In de Überseeregionen, wo mit de Überseedépartements identisch si, existiere in jeder näbenander ä Regionalroot und der Generalroot vom Département, wo d Befuegnis usüebe, wo de Regione beziehigswiis de Départements zuestöhn.

Korsika isch andersch as die übrige Regione und het anstatt vom enä Regionalroot ä *Territorialversammlig* *(Assemblée territoriale de Corse),* wo imme no noch em reine Verhältniswahlrächt gwehlt wird, und ä *Exekutivroot* *(Conseil exécutif),* wo dere gegenüber verantwortlig isch.

## Gschicht
Die hütige französische Regione si 1956 as *Programmregione* *(Régions de programme)* zur Koordinierig vo der staatlige Regionalplanig gschaffe worde. Vo 1960 a hai si *Circonscriptions d'action régionale* gheisse. 1964 si für d Regione *Kommissione für die regionali wirtschaftligi Entwicklig* *(Commissions de Développement Économique Régional)* gschaffe worde.

1970 isch Korsika, wo bis denn Deil vo der Region *Provence-Alpes-Côte d'Azur-Corse* gsi isch, än eigeni Region worde, drennt vo Provence-Alpes-Côte d’Azur.

1972 hai d Regione dr Status vo *Établissements publics* unter dr Leitig vom enä *Préfet de Région* übercho. D *Commissions de Développement Économique Régional* si vo 1973 a in *Regionalrööt* *(Conseils Régionaux)* umbenennt worde. D Überseedépartements hai 1972 au dr Status vo Regione übercho.

1976 isch s Gebiet um d Hauptstadt Paris, wo bis denn d Bezeichnig *Région Parisienne* gha het, under em Name Île-de-France mit de andere Regione gliichgstellt worde.

Mit de Dezentralisierigsgsetz vo 1982 hai d Regione dr Status vo *Collectivités territoriales* (Gebietskörperschafte) übercho, wien en bis denn nume d Gmeinde und d Départements gha hai.

Im Johr 1986 si d Regionalrööt zum erste Mol diräkt gwehlt worde (in de Überseeregione hai die erste Regionalwahle scho 1983 stattgfunde). Siithär si d Befuegnis vo de Regione gegenüber dene vo der Zentralregierg schrittwiise erwiiteret worde.

Korsika isch 1982 ä Region mit Sonderstatus worde und het vo däm Johr a ä diräkt gwehlti Regionalversammlig. Im Johr 1991 isch s ä *Collectivité territoriale* mit Sonderstatus worde.

Anne 2011 isch Mayotte noch ere Volksabstimmig 2009 als Region (ROM/DOM) dezue cho.

## Übersichtstabelle vo de Regione vo Frankriich bis änds 2015

## Übersichtstabelle vo de Regione vo Frankriich noh 2016

Am 8. Awrìl 2014 hat dr Premier Ministre Manuel Valls erkìndikt ass d Zahl vu de Franzeesche Regione am 1. Jänner 2016 sott abnämme. Es bliiwe numme noch 18 Regione: 13 uf dr France métropolitaine un 5 in de DOM-TOM.

### France métropolitaine

### DOM-ROM

## Statistik
Die mäiste Regione diene au as Statistikregione vo der Ebeni NUTS-2 (*Nomenclature des unités territoriales statistiques*). Uf der übergeordnete Ebeni NUTS-1 bestöhn 9 *Zones économiques d’aménagement du territoire.*

## Weblink

## Quelle und Fuessnote